Nog geen binnehandel by Steinhoff gevindArgieffoto Die Gedragsowerheid vir die Finansiëledienstesektor (FSCA) het nóg drie ondersoeke in die kleinhandelreus Steinhoff se internasionale aandele afgehandel en kon geen bewyse van binnehandel opspoor nie. Die FSCA ondersoek Steinhoff nadat ongeveer 30,7 miljoen aandele met ŉ totale markwaarde van meer as R1,7 miljard in die week voor die ineenstorting van die maatskappy se aandeleprys in Desember 2017 verhandel is. Dit is ook in dié tydperk toe Markus Jooste, uitvoerende hoof van Steinhoff International, bedank het waarna ŉ ondersoek na beweerde oudit-onreëlmatighede aangevra is. “Ons het geen rede gevind om te glo dat enige van hierdie aandele teenstryding met die Wet op Finansiële Markte verhandel is nie,” het Brandon Topham, uitvoerende hoof van die ondersoekafdeling by die FSCA, gesê. Die FSCA het sy lêers op drie rekeninge gesluit waarin meer as R418 miljoen se aandele verhandel is. Dit bring die totale aantal rekeninge wat vir binnehandel ondersoek is met geen ongunstige bevinding nie op 56 te staan. Die FSCA het gesê dat verdere rekeninge waarin R46 miljoen se aandele verhandel is, steeds ondersoek sal word en ŉ aankondiging sal gedoen word sodra dié ondersoek afgehandel is.